CELEX: C2005/193/56
Language: da
Date: 2005-08-06 00:00:00
Title: Sag T-202/05: Sag anlagt den 18. maj 2005 af Caroline Ogou mod Kommissionen for De Europæiske Fællesskaber

6.8.2005   
            
            
               DA
            
            
               Den Europæiske Unions Tidende
            
            
               C 193/33
            
         Sag anlagt den 18. maj 2005 af Caroline Ogou mod Kommissionen for De Europæiske Fællesskaber
   (Sag T-202/05)
   (2005/C 193/56)
   Processprog: fransk
   Ved De Europæiske Fællesskabers Ret i Første Instans er der den 18. maj 2005 anlagt sag mod Kommissionen for De Europæiske Fællesskaber af Caroline Ogou, Abidjan (Elfenbenskysten), ved avocat Marc-Albert Lucas.
   Sagsøgeren har nedlagt følgende påstande:
   
               —
            
            
               Annullation af meddelelsen om udvælgelsesprøve KOM/PB/04 af 6. april 2004 og af vejledningen vedrørende proceduren for elektroniske tilmelding, hvortil meddelelsen henviser, eller i hvert fald af meddelelsens punkt IX.
            
         
               —
            
            
               Det fastslås, at den hindring, der forelå for sagsøgerens ansøgning som følge af, at det den 12. maj 2004 ikke var muligt for sagsøgeren at få adgang til den elektroniske tilmeldingsformular ved at følge den procedure, der var fastsat i meddelelsen om udvælgelsesprøven, er ulovlig
            
         
               —
            
            
               Annullation af den af »Task Force Intern Udvælgelsesprøve« trufne afgørelse, som blev meddelt sagsøgeren ved e-mail af 12. maj 2004, om afvisning af den ansøgning, sagsøgeren samme dag havde fremsendt til denne på anden vis.
            
         
               —
            
            
               Annullation af de retsakter, der efterfulgte udvælgelsesproceduren, herunder bl.a.:
               
                           —
                        
                        
                           den liste over ansøgere, som opfylder de i vedtægtens artikel 28, punkt a), b) og c), fastsatte betingelser, der var opstillet af ansættelsesmyndigheden og fremsendt til udvælgelseskomitéen sammen med ansøgernes akter.
                        
                     
                           —
                        
                        
                           listen over ansøgere, der opfylder betingelserne i meddelelsen om udvælgelsesprøven, og som blev udfærdiget af udvælgelseskomitéen.
                        
                     
                           —
                        
                        
                           listen over egnede ansøgere, der blev opstillet af udvælgelseskomitéen ved afslutningen af dennes arbejde, og
                        
                     
                           —
                        
                        
                           de afgørelser om ansættelse, der er blevet eller vil blive truffet af ansættelsesmyndigheden på baggrund heraf.
                        
                     
         
               —
            
            
               Om fornødent: Annullation af afgørelsen af 3. februar 2005 fra generaldirektøren for Personale og Administration om afvisning af sagsøgerens klage af 12. august 2004 over de førnævnte anfægtede retsakter.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Det var umuligt for sagsøgeren, som er lokalt ansat ved Kommissionen, elektronisk at tilmelde sig den interne udvælgelsesprøve KOM/PB/04 med henblik på overgang fra kategori C til kategori B, eftersom Kommissionen havde konfigureret det elektroniske tilmeldingssystem således, at der blev lagt hindringer i vejen for ansøgninger fra lokalt ansatte.
   Sagsøgeren har anført, at punkt III.1 i meddelelsen om udvælgelsesprøven, som fastsætter, at tjenestemænd og midlertidigt ansatte kan deltage, og således udelukker lokalt ansatte, er i strid med vedtægtens artikel 4, 27 og 29, stk. 1, litra b), samt med ligebehandlingsprincippet. Den hindring, der blev lagt i vejen for hendes »on line« tilmelding, er følgelig ulovlig. Sagsøgeren har herved anført, at de lokalt ansatte, der gør tjeneste ved institutionen som følge af et offentligretligt arbejdsforhold, hører til det interne eller vedtægtsmæssige personale og principielt har ret til at deltage i interne udvælgelsesprøver, at de bliver tildelt arbejdsopgaver, som svarer til tjenestemændenes eller de midlertidigt ansattes, og at deres udelukkelse fra de interne udvælgelsesprøver derfor hverken er berettiget af hensyn til de krav, der stilles i forbindelse med de stillinger, der skal besættes, eller i overensstemmelse med tjenestens interesse.
   Sagsøgeren har ligeledes anført, at punkt IX i meddelelsen om udvælgelsesprøven samt punkt 2 i vejledningen til ansøgerne er i strid med artikel 2, 4 og 5 i vedtægtens bilag III, idet de fastsætter en obligatorisk procedure for elektronisk tilmelding, som er egnet til at lægge hindringer i vejen for hendes ansøgning.